b'\n_START_ARTICLE_\nMala Kapela\n_START_PARAGRAPH_\nMala Kapela, del gorskega masiva Kapele na Hrva\xc5\xa1kem, ki Veliko Kapelo povezuje z Velebitom._NEWLINE_Mala Kapela, ki spada v Dinarsko gorovje, je jugovzhodni ni\xc5\xbeji del velikega gorskega masiva Kapele s povr\xc5\xa1ino 2350 km\xc2\xb2. Le\xc5\xbei na severnem delu Like. Poteka jugovzhodno od 887 m visokega prevala Kapela. Omejena je z Veliko Kapelo na zahodu, Plitvi\xc4\x8dkimi jezeri na vzhodu ter z Josipdolsko, Pla\xc5\xa1\xc4\x8dansko in Sabor\xc4\x8dansko dolino na severu in Krbavo ter naselji okoli reke Gacke na jugu. Najvi\xc5\xa1ja vrhova sta Sale\xc5\xa1ki vrh (1279 m) in Kamniti vrh (1191 m). Mala Kapela je prav tako kot Velika Kapela bogata z rastlinskim in \xc5\xbeivalskim svetom. Tu \xc5\xbeivijo medved, ris, volk in druge \xc5\xbeivali. Skozi Malo Kapelo poteka 5822 m dolg predor Mala Kapela, ki z avtocesto A1 (E71) povezuje Zagreb s Splitom.'